b"\n_START_ARTICLE_\nRonaldo de Assis Moreira\n_START_SECTION_\nBiografia\n_START_PARAGRAPH_\nNascut a l'estat brasiler de Rio Grande do Sul, Ronaldinho \xc3\xa9s conegut com a Ga\xc3\xbacho (gautxo), apel\xc2\xb7latiu que reben els mestissos d'aquell estat._NEWLINE_Comen\xc3\xa7\xc3\xa0 a jugar a futbol a les categories inferiors del Gr\xc3\xaamio de Foot-Ball Porto Alegrense, club on jugava el seu germ\xc3\xa0 Roberto, i debut\xc3\xa0 l'any 1992 al torneig de futbol sub-13 d'Alegrete.\n_START_SECTION_\nGr\xc3\xaamio Foot-Ball Porto Alegrense (1997-2001)\n_START_PARAGRAPH_\nRonaldinho debut\xc3\xa0 en el futbol professional l'any 1997 a l'equip de la seva ciutat, el Gr\xc3\xaamio._NEWLINE_En aquest club hi jug\xc3\xa0 3 temporades que l'impulsaren a la seva selecci\xc3\xb3 i d'aqu\xc3\xad al futbol europeu._NEWLINE_Tot i que sort\xc3\xad del club amb problemes per fitxar pel PSG, el seu balan\xc3\xa7 al Gr\xc3\xaamio \xc3\xa9s de 35 partits oficials i 14 gols.\n_START_SECTION_\nParis Saint Germain (2001-2003)\n_START_PARAGRAPH_\nEl seu pas de dues temporades pel Paris Saint Germain no comen\xc3\xa7\xc3\xa0 b\xc3\xa9 pel jugador. L'anunci precipitat del seu fitxatge el mantingu\xc3\xa9 quatre mesos sense jugar. El PSG hagu\xc3\xa9 de pagar 5 milions d'euros pel trasp\xc3\xa0s, despr\xc3\xa9s que la FIFA determin\xc3\xa9s aquesta quantitat com a compensaci\xc3\xb3 al club d'origen. D'altra banda, a l'entrenador Luis Fern\xc3\xa1ndez li va costar acceptar la singularitat de la jove estrella que tenia a l'equip i sovint varen tenir topades_NEWLINE_El seu debut a la lliga francesa es produ\xc3\xad el 4 d'agost de 2001 contra l'Auxerre, en el minut 62 de partit. El resultat final del partit va ser d'empat a un._NEWLINE_A la seva traject\xc3\xb2ria al futbol franc\xc3\xa8s no assol\xc3\xad cap t\xc3\xadtol, (exceptuant la Copa Intertoto de l'any 2002), per\xc3\xb2 jug\xc3\xa0 la final de la Copa de Fran\xc3\xa7a la temporada 2002-2003, perdent-la contra el mateix Auxerre pel resultat de 2-1._NEWLINE_Aconsegu\xc3\xad 9 i 8 gols a la lliga, per cadascuna de les temporades que hi jug\xc3\xa0.\n_START_SECTION_\nFutbol Club Barcelona (2003-2008)\n_START_PARAGRAPH_\nLa seva arribada al Bar\xc3\xa7a, l'any 2003, coincid\xc3\xad amb la vict\xc3\xb2ria a les eleccions a la presid\xc3\xa8ncia de Joan Laporta. El president el port\xc3\xa0 com a un element capa\xc3\xa7 de trencar el cercle vici\xc3\xb3s en qu\xc3\xa8 es trobava el club per portar-lo cap a un cercle virtu\xc3\xb3s. El cost del seu trasp\xc3\xa0s des del PSG s'elev\xc3\xa0 a 25 milions d'euros._NEWLINE_Temporada 2003-2004: Gr\xc3\xa0cies a la seva r\xc3\xa0pida connexi\xc3\xb3 amb el p\xc3\xbablic i l'espectacularitat de les seves jugades Ronaldinho es convert\xc3\xad r\xc3\xa0pidament en un dels nous \xc3\xaddols del Camp Nou. L'equip malgrat tot nom\xc3\xa9s va aconseguir la Copa Catalunya en la seva primera temporada on el brasiler va aconseguir marcar 15 gols a la lliga. L'arribada del crack brasiler va ser el comen\xc3\xa7ament d'una nova etapa d'\xc3\xa8xits a la hist\xc3\xb2ria del club blaugrana, ja que al voltant de Ronaldinho es va confeccionar un gran equip comparable al Dream Team i considerat actualment un dels millors equips del m\xc3\xb3n._NEWLINE_Temporada 2004-2005: Amb un equip m\xc3\xa9s consolidat la segona temporada de Ronaldinho al Bar\xc3\xa7a fou menys espectacular per\xc3\xb2 m\xc3\xa9s efectiva. L'equip va aconseguir la Copa Catalunya, la lliga espanyola i el gautxo va marcar 9 gols a la lliga i m\xc3\xbaltiples assist\xc3\xa8ncies._NEWLINE_Temporada 2005-2006: L'equip va seguir augmentant la seva autoritat aconseguint el campionat de Lliga i la Champions League despr\xc3\xa9s d'una disputada final amb l'Arsenal Football Club. El brasiler va aconseguir 16 gols a la Lliga, va rebre la nominaci\xc3\xb3 de millor jugador de la competici\xc3\xb3, va fer el millor gol de la Champions League (premi atorgat per la UEFA) i posteriorment va rebre la pilota d'or atorgada per la revista France Football (un dels guardons m\xc3\xa9s prestigiosos per a un futbolista a t\xc3\xadtol individual). Ronaldinho va marcar, durant la seva estada al Bar\xc3\xa7a, 15 gols de falta directa a la lliga espanyola, esdevenint aix\xc3\xad un dels m\xc3\xa0xims golejadors de la hist\xc3\xb2ria de la competici\xc3\xb3 en aquest tipus de llan\xc3\xa7ament.\n_START_SECTION_\nAssociazione Calcio Milan (2008-2011)\n_START_PARAGRAPH_\nDespr\xc3\xa9s d'una llarga crisi de joc, el jugador va fitxar pel Milan l'estiu del 2008. Pel trasp\xc3\xa0s, el club llombard va pagar 21 milions d'euros m\xc3\xa9s 4 milions segons variables.\n_START_SECTION_\nLa selecci\xc3\xb3 del Brasil\n_START_PARAGRAPH_\nRonaldinho va debutar amb la sele\xc3\xa7ao el 26 de juny de 1999 en un partit de la Copa Am\xc3\xa8rica contra Vene\xc3\xa7uela, marcant un gol despr\xc3\xa9s de fer un barret a un defensa. Brasil acabaria emportant-se aquell campionat._NEWLINE_L'any 2002 Ronaldinho tingu\xc3\xa9 el paper protagonista en la vict\xc3\xb2ria brasilera del Copa del M\xc3\xb3n de Futbol de Corea del Sud i Jap\xc3\xb3. Hom recorda especialment el gol des de 35 metres que marc\xc3\xa0 als quarts de final contra Anglaterra, superant el porter David Seaman._NEWLINE_El juny de 2005 capitanej\xc3\xa0 la seva selecci\xc3\xb3 a la Copa Confederacions jugada a Alemanya, que novament s'endugu\xc3\xa9 amb comoditat, guanyant l'eterna rival Argentina a la final pel resultat de 4-1._NEWLINE_A les categories inferiors de la selecci\xc3\xb3, Ronaldinho conquer\xc3\xad el campionat del m\xc3\xb3n sub-17 l'any 1997, i es convert\xc3\xad en el m\xc3\xa0xim realitzador i se'l designat millor jugador del torneig._NEWLINE_Fins a l'actualitat Ronaldinho suma 34 participacions oficials amb la seva selecci\xc3\xb3 absoluta, en les quals ha marcat 13 gols."